Brexit: Wetmakers verwerp May se ooreenkomsBritse eerste minister Theresa May (29 Maart 2019) (Foto: House of Commons via AP) Britse wetmakers het Vrydag die regering se Brexit-ooreenkoms vir ŉ derde keer verwerp. Die House of Commons het 344-286 teen die ooreenkoms gestem wat tussen eerste minister Theresa May en die EU opgestel is. Sakeondernemings het gewaarsku indien Brexit sonder ŉ ooreenkoms sal plaasvind, sal dit lei tot skerp tariefverhogings, opeenhopings by grensposte en ŉ tekort aan goedere. May het gesê die uitslag van die stemmery hou “ernstige gevolge” in. “Volgens die wet sal die Verenigde Koninkryk die Europese Unie op 12 April verlaat – dit is oor 14 dae,” het sy gesê. “Dit is nie genoeg tyd om saam te stem, wetgewing saam te stel en ŉ ooreenkoms te bereik nie. En tog het die Huis dit duidelik gestel dat hy nie sal toelaat dat die VK die EU verlaat sonder ŉ ooreenkoms nie. Ons sal nou moet besin oor ŉ alternatiewe pad vorentoe.” As die ooreenkoms goedgekeur was, sou Brexit op 22 Mei plaasgevind het. ŉ Noodberaad van EU-leiers is belê vir 10 April om te bepaal wat volgende moet gebeur. ŉ Beampte van die EU-kommissie het gesê die 27 oorblywende EU-lande is “ten volle voorbereid vir ŉ geen-ooreenkoms-scenario om middernag op 12 April”. Pro-Brexit-ondersteuners neem deel aan die “March to Leave” in Londen (29 Maart 2019) (Foto: AP Photo/Matt Dunham) Brittanje het in Junie 2016 gestem om uit die EU te tree en twee jaar later is die datum geskeduleer vir 29 Maart 2019. Britse politici het egter ŉ dooiepunt bereik oor Brexit: net soos die land is daar diegene wat die EU wil verlaat, diegene wat bande wil behou met die EU en diegene wat die besluit, om die EU te verlaat, wil omkeer. Die EU het verlede week uitstel tot 22 Mei gegun as die ooreenkoms Vrydag goedgekeur sou word; of 12 April as ŉ ooreenkoms nie bereik kan word nie. May het Woensdag aangekondig dat sy as eerste minister sal bedank sodra Brexit afgehandel is. Dit was ŉ laaste poging om ondersteuning te werf van LP’s vir haar EU-ooreenkoms.